“สธ.” เผยผลตรวจผู้ใกล้ชิด ชายมาเลย์ ป่วย “โควิด” เป็นลบ-ยังไม่พบหลักฐานบ่งชี้ติดจากไทย
“สธ.” เผยผลตรวจผู้ใกล้ชิด ชายมาเลย์ ป่วย “โควิด” เป็นลบ อยู่ระหว่างกักตัว 14 วัน-ยังไม่พบหลักฐานบ่งชี้ติดจากไทย
“สธ.” เผยผลตรวจผู้ใกล้ชิด ชายมาเลย์ ป่วย “โควิด” เป็นลบ อยู่ระหว่างกักตัว 14 วัน-ยังไม่พบหลักฐานบ่งชี้ติดจากไทย
19 ส.ค. 2563

นพ.สุวรรณชัย วัฒนายิ่งเจริญชัย อธิบดีกรมควบคุมโรค กระทรวงสาธารณสุข (สธ.) กล่าวถึงความคืบหน้าการตรวจสอบรายละเอียดเพิ่มเติม กรณีมีข่าวชายชาวมาเลเซียติดเชื้อไวรัสโคโรนา 2019 (โควิด-19) หลังเดินทางกลับจากไทยว่า ทีมปฏิบัติการสอบสวนควบคุมโรคของกรมควบคุมโรค ร่วมกับสำนักอนามัย กรุงเทพมหานคร ได้ลงพื้นที่ทำการสอบสวนและค้นหาผู้ที่อาจจะเคยใกล้ชิดในที่พักของชาวมาเลเซียรายนี้ โดยได้เก็บตัวอย่างส่งตรวจหาเชื้อก่อโรคโควิด-19 จำนวน 10 คน ผลการตรวจทางห้องปฏิบัติการด้วยวิธี RT-PCR ไม่พบเชื้อ
นอกจากนั้น ทางสำนักงานสาธารณสุขจังหวัดเชียงใหม่ ได้ทำการตรวจเพื่อนของชายชาวมาเลเซียที่เป็นหญิงไทยอายุ 36 ปี ซึ่งได้พบปะกันในช่วงก่อนเดินทางกลับประเทศ จากนั้นหญิงรายดังกล่าวเดินทางไปยังจังหวัดเชียงใหม่ในวันที่ 17 ส.ค. ซึ่งจากผลการตรวจทางห้องปฏิบัติการด้วยวิธี RT-PCR ไม่พบเชื้อเช่นกัน
ดังนั้น จากการตรวจผู้ใกล้ชิดในช่วง 14 วันก่อนที่จะมีรายงานว่าตรวจพบเชื้อ ก็ยังไม่พบผู้ใดติดเชื้อ ขณะนี้จึงยังไม่มีหลักฐานว่าชายชาวมาเลเซียรายนี้ติดเชื้อจากประเทศไทย
“กรมควบคุมโรคจะได้มีการประสานไปยังมาเลเซียเพื่อขอรายละเอียดการตรวจหาเชื้อ ผลการตรวจหรือสอบสวนเพิ่มเติม ตลอดจนข้อมูลอื่นโดยละเอียดต่อไป” นพ.สุวรรณชัย กล่าว
ทั้งนี้ กรมควบคุมโรคได้ปฏิบัติตามหลักสากลในการป้องกันควบคุมโรค ตามกฎอนามัยระหว่างประเทศ พ.ศ.2548 (International Health Regulations : IHR 2005) ที่ได้รับความร่วมมือจากทุกประเทศที่มีระบบความร่วมมือและแลกเปลี่ยนข้อมูลระหว่างประเทศ ทำให้มีการตรวจสอบติดตามและสอบสวนป้องกันโรคได้อย่างรวดเร็วทันทีเมื่อได้รับแจ้งข่าว และขอให้ประชาชนมั่นใจในมาตรฐานการป้องกันควบคุมโรคของประเทศไทยที่มีความเข้มแข็งและดำเนินการมาอย่างต่อเนื่อง